Eura-Kauttuan Urheilijat aloittaa suunnistuskautensa tiistaina 01.04. Vaikka metsät ovatkin jo kulkukelpoisia, aloitetaan kuntorastit Ruukinpuiston korttelirasteilla. Lähtöpaikkana on Sportian parkkipaikka ja matkaan pääsee klo 17.00 alkaen. Eura-Kauttuan Urheilijat toivottaa niin aikaisemmin suunnistaneet kuin uudetkin suunnistajat lämpimästi tervetulleiksi.

Tämänkin kauden aikana Eura-Kauttuan Urheilijat järjestää 26 iltarastit. Lähdöt ovat klo 17.00 – 19.00. Ratavaihtoehtoja on yleensä neljä, mistä löytyy aina helppo ja turvallinen rata niin lapsille kuin aloitteleville aikuisillekin unohtamatta jo haastavampia ratoja kaipaavia kokeneempia suunnistajia. Kovakuntoisimmilla tarkoitetut radat ovat noin 7 km. Kuntorastit eivät ole kilpailutapahtuma vaan jokainen voi mennä omaa tahtiaan joko yksin tai kaverin kanssa ja joko ajalla tai ilman. Rastit ovat myös mukava tapa tehdä innostava löytöretki yhdessä perheen kanssa.

Suunnistus on kunnon ja järjen tasapainoiseen käyttöön perustuva seikkailu luonnossa, joka tarjoaa harrastajalleen haasteita ja elämyksiä kaikkina vuodenaikoina ikään ja kuntotasoon katsomatta.

Tänä vuonna Eura-Kauttuan Urheilijat tarjoaa lapsiperheille loistavan mahdollisuuden aloittaa suunnistusharrastus. Yhdessä Köyliön Lallien ja Säkylän Varuskunnan urheilijoiden kanssa järjestetään yhteinen Perhesuunnistuskoulu. Lapsien ja heidän perheidensä lisäksi tervetulleita ovat tietenkin myös yksittäiset aikuiset ja yksittäiset lapset. Koulu alkaa 24.04. ja siitä ilmoitellaan vielä erikseen.

Kauden aikana elvytetään myös yhteistyö kunnan kanssa. Euran Kunta ja Eura-Kauttuan urheilijat ovatkin allekirjoittaneet Yhteistyösopimuksen, jonka mukaan Eura-Kauttuan Urheilijoiden suunnistusjaosto tukee koulujen suunnistusjaksoja tekemällä sopivat suunnistusradat ja antamalla käyttöön tarvittavan välineistön. Myös kunnan suunnistusmestaruuskilpailut tullaan järjestämään loppukesällä pitkän tauon jälkeen. Tapahtumista tiedotetaan pääasiassa seuran nettisivuilla **eku.sporttisaitti.com,** mitä kannattaakin seurata tarkasti.

Ensimmäisen kerran suunnistetaan siis 01.04 Ruukinpuistossa. Sen jälkeen 08.04 jälleen Ruukinpuistossa ja 15.04. Neitsytmäen maastossa. Lähtöpaikoille löytää seuraamalla rastilippu-opastuksia. Lisätietoja rasteista on aina torstain Alasatakunta-lehden seurapalstalla ja seuran nettisivuilla.